আট বছর পর অগ্নিদেবের কামব্যাক, সঙ্গে জীতু কমল

কলকাতা: একটা বড় সময়ের বিরতির পর পরিচালক অগ্নিদেব চট্টোপাধ্যায় (Agnidev Chatterjee) ফিরছেন শুটিংয়ে। ১৬ ফেব্রুয়ারি থেকে নতুন বাংলা ছবির শুটিং শুরু করবেন তিনি। ছবির নাম ‘চোর’। ফের বড়পর্দায় দেখা যাবে জীতু কমলকে (Jeetu Kamal)। এবার বেশ অন্যরকমের চরিত্রে দেখা যাবে অভিনেতাকে। এবার নাকি পর্দায় জীতু হবেন ‘চোর’। অগ্নিদেব চট্টোপাধায়্য পরিচালিত ছবি ‘চোর’-এ এবার চোরের ভূমিকায় দর্শক দেখবেন জীতুকে। এ যে অভিনেতার কেরিয়ারে একেবারেই নতুন ধরনের চরিত্র তা বলাই বাহুল্য।

‘চুরি বিদ্যা মহা বিদ্যা, যদি না পড় ধরা’।‘চোর’ ছবি দিয়ে আট বছর পরে পরিচালনায় ফিরছেন সুদীপা চট্টোপাধ্যায়ের পরিচালক স্বামী। একটা চুরির ঘটনাকে কেন্দ্র করে গল্প। এক রাতে কী ঘটে সেই গল্পই থাকবে ছবিতে। তবে এরচেয়ে বেশি কিছু আপাতত সামনে আনা হচ্ছে না। এই শহরের রাস্তাঘাটেই প্রধানত শুটিং হবে। রাতের পর রাত জুড়ে চলবে শুটিং। অগ্নিদেবের ছেলে আকাশ চট্টোপাধ্যায় এই ছবির প্রযোজক। চিত্রনাট্য লিখেছেন সাগ্নিক চট্টোপাধ্যায়। অ্যাডিশনাল স্ক্রিনপ্লে আর সংলাপ লিখেছেন সুদীপা চট্টোপাধ্যায়। ছবিতে প্রধান চরিত্রে দেখা যাবে জীতু কমল, রাজেশ শর্মা আর শঙ্কর চক্রবর্তীকে। সুদীপা খোলসা করলেন, ছবিতে বেশ কিছু মহিলা চরিত্র থাকলেও, গল্পটা মূলত তিন পুরুষ চরিত্রের উপর।দেবলীনা কুমার, অঞ্জনা বসু আর মানসী সিনহাকে দেখা যাবে গুরুত্বপূর্ণ চরিত্রে।